題丁適之菊莊
作者：方回
朝代：宋

paragraphs: 令威舊主芙蓉城，上帝謂此職未清。
敕賜別業非菽粟，屈餐陶採餘秋英。
菊莊先生拜新號，掌管黄花躬播耕。
莊田莊屋幾頃畝，莊官莊佃無姓名。
只如天隨自荷鋤，兼味佐以仙犬精。
乃餱乃糧不過許，春苗夏葉俱可烹。
木蘭墜露滋上池，亦復樽酒東籬傾。
人愛熱官我寧冷，粗有菊譜傳諸生。
南陽月輸三十斛，汝真糞土之朝榮。